Ελληνικές μέρες στη Ουάσιγκτον
Με τον Σεβ. κ. Δημήτριο και την ΥΠΕΞ κ. Μπακογιάννη
Λιμουζίνες που μεταφέρουνε υψηλόβαθμους εκπροσώπους της Ελλάδας και ηγετικά στελέχη της Ελληνοαμερικανικής κοινότητας διασχίζουνε όλη μέρα σήμερα Πέμπτη τους κεντρικούς δρόμους της Ουάσιγκτον γύρω από τον άξονα Λευκού Οίκου και Κογκρέσου και το ίδιο αναμένεται να γίνει την Παρασκευή. Η μέρα ξεκίνησε με την υποδοχή της υπουργού Εξωτερικών της Ελλάδας, κυρίας Ντόρας Μπακογιάννη, στο Στέητ Ντηπάρτμαντ από την Αμερικανίδα ομόλογό της Κοντολίζα Ράης. Οι δύο υπουργοί είχανε ιδιαίτερη συνάντηση στην οποία εξέτασαν τις διμερείς σχέσεις και υποθέσεις της ευρύτερης περιοχής στην οποία βρίσκεται η Ελλάδα, περιλαμβανομένων θεμάτων ιδιαίτερου Ελληνικού ενδιαφέροντος, όπως οι σχέσεις ανάμεσα στην Αθήνα και την Άγκυρα κι επίσης οι σχέσεις της Ευρώπης με την Τουρκία. Η Ελληνίδα υπουργός φάνηκε πως έμεινε ικανοποιημένη από τη συζήτηση την οποία και χαρακτήρισε «εξαιρετικά εποικοδομητική και χρήσιμη». Κατά την έξοδό της από το Στέητ Νπάρτμαντ η κυρία Μπακογιάννη έδωσε μερικές ακόμα λεπτομέρειες για τη συνάντηση της με την κυρία Ράης. Είπε: «Είχα επίσης την ευκαιρία να επαναλάβω το θέμα του ονόματος των Σκοπίων. Νομίζω ότι έγινε κατανοητό ποιες είναι οι ελληνικές θέσεις από τους Αμερικανούς συνομιλητές μας». Λίγα τετράγωνα πιο πέρα, ο Σεβασμιότατος Αρχιεπίσκοπος Αμερικής κ. Δημήτριος, που βρίσκεται και αυτός στη Ουάσιγκτον για μια σειρά διήμερων εκδηλώσεων, οι οποίες θα αποκορυφωθούν την Παρασκευή το απόγευμα στον Λευκό Οίκο με τον καθιερωμένο επίσημο εορτασμό της επετείου της Ελληνικής Παλιγγενεσίας, παρέθεσε πρόγευμα προς τιμήν των τριών νεοεκλεγμένων Ελληνικής καταγωγής μελών του Κογκρέσου, κυρίων Τζον Σαρμπάνη, δημοκρατικού από την Πολιτεία Μαίρυλαντ, Ζακ Σπέης, επίσης δημοκρατικού από την Πολιτεία Οχάιο και Γκας, Κωνσταντίνου, Μπιλιράκη, ρεπουμπλικανού από την Πολιτεία Φλώριντα. Στο πρόγευμα, παρακάθισαν τελικά οι δύο τελευταίοι από τους τιμώμενους. Ο τρίτος εξέφρασε λύπη που λόγω απρόοπτου κωλύματος δεν μπόρεσε να παρευρεθεί. Ο Σεβασμιότατος εξέφρασε την υπερηφάνεια της ομογένειας για την ανάδειξη των τριών αυτών άξιων παιδιών της στην Βουλή των Ηνωμένων Πολιτειών και υποσχέθηκε ότι θα τους στηρίξει σε κάθε προσπάθειά για την προώθηση του Ελληνισμού. Απαντώντας οι ομογενείς βουλευτές είπαν ότι και αυτοί θα στηρίξουν την Αρχιεπισκοπή και την ομογένεια. Το πρόγευμα ολοκληρώθηκε την ίδια περίπου ώρα που τέλειωνε και η επίσκεψη της Ελληνίδας ΥΠΕΞ στο Στέητ Ντηπάρτμεντ. Επόμενος σταθμός της αυτοκινητοπομπής της κ. Μπακογιάννη ήταν το ξενοδοχείο του Αρχιεπισκόπου Δημητρίου με τον οποίο και είχε ιδιαίτερη συνάντηση γύρω από τα σημαντικά θέματα της ομογένειας και της ελληνικής ορθοδοξίας στην Αμερική. Η συνάντηση έγινε σε μια πολύ εγκάρδια ατμόσφαιρα αλλά δεν κράτησε πολύ, κρατήθηκε μέσα στα περιορισμένα χρονικά περιθώρια που είχαν προγραμματιστεί γι αυτήν, επειδή ο Αρχιεπίσκοπος και η ΥΠΕΞ έπρεπε μέσα στο ίδιο πρωινό να μεταβούν σε άλλο άκρο της πόλης, στον περίφημο Λόφο του Καπιτωλίου, όπου η Πρόεδρος της Βουλής κ. Νάνσι Πελόσι παρέθεσε γεύμα προς τιμήν του Σεβασμιότατου στο οποίο ήταν προσκεκλημένη και παρακάθισε και η κ. Μπακογιάννη. Με το γεύμα αυτό άρχισαν επίσημα και οι εορτασμοί για την 25η Μαρτίου στην πρωτεύουσα των ΗΠΑ. Προκαταρκτικά των εορτασμών είχε καταχωρηθεί στα πρακτικά της Βουλής ψήφισμα που υιοθετήθηκε με πρωτοβουλία των ελληνικής καταγωγής μελών της το οποίο εξυμνεί τον ηρωικό αγώνα ανεξαρτησίας του Ελληνικού λαού το 1821. Η κ. Μπακογιάννη είπε πως είχε μια «πολύ ενδιαφέρουσα συζήτηση» με την κ. Πελόσι, που «εδώ και πάρα πολλά χρόνια παρακολουθεί από κοντά και γνωρίζει τα θέματα ελληνικού ενδιαφέροντος, για τα οποία και έχει μια ιδιαίτερη ευαισθησία». Η κ. Υπουργός αποκάλυψε πως στη συνάντηση με την κ. Πελόσι «συζητήθηκαν αναλυτικά τα θέματα του Οικουμενικού Πατριαρχείου, της Σχολής της Χάλκης και της ανάγκης πλήρους σεβασμού από πλευράς Τουρκίας των θρησκευτικών δικαιωμάτων». Ο Προκαθήμενος της Ελληνορθόδοξης Εκκλησίας Αμερικής και η υπουργός κ. Μπακογιάννη πέρασαν ένα μεγάλο μέρος του απογεύματος στο Αμερικανικό Κογκρέσο πραγματοποιώντας συναντήσεις με σημαντικούς παράγοντές του όπως ο ηγέτης της πλειοψηφίας στην Αμερικανική Γερουσία κ. Χάρη Ρήντ. Η Ελληνίδα ΥΠΕΞ παρατήρησε ότι «το Κογκρέσο στη νέα σύνθεσή του περιλαμβάνει βουλευτές οι οποίοι έχουν γνώση και έχουν τοποθετηθεί, πολλές φορές θετικά για τα θέματα που μας ενδιαφέρουν ιδιαίτερα». Το ίδιο απόγευμα η κ. Μπακογιάννη ενημέρωσε τους δημοσιογράφους για τις επαφές που είχε κατά την πρώτη ημέρα της επίσκεψής της στη Ουάσιγκτον. Από την ενημέρωση προέκυψαν αρκετές πρόσθετες ενδιαφέρουσες πληροφορίες για την συνάντησή της με την κ. Ράις, που ήταν η τέταρτη σε διάστημα ενός χρόνου και έγινε μέσα σε «ιδιαίτερα θερμή» ατμόσφαιρα. Η κ. Μπακογιάννη είπε ότι η συνάντηση της έδωσε τη δυνατότητα να εκθέσει με πληρότητα τις απόψεις, τις θέσεις και τους προβληματισμούς της Ελλάδας για τις εξελίξεις στην περιοχή της, στην οποία και είναι πρωταγωνιστικός παράγοντας σταθερότητας. Κατά την κ. Υπουργό στη συζήτηση που έγινε για το Κόσοβο, οι λέξεις και φράσεις κλειδιά που χρησιμοποιήθηκαν ήταν σταθερότητα, βιωσιμότητα, ευρωπαϊκή προοπτική και ενεργός παρουσία της Ευρωπαϊκής κοινότητας και κυρίως της ΕΕ. Η κ. Μπακογιάννη πρόσθεσε πως η θέση που από καιρό υποστηρίζει η Ελλάδα είναι ότι η Σερβία πρέπει να έχει μια σταθερή ευρωατλαντική προοπτική κι εξέφρασε την ελπίδα ότι με την νέα κυβέρνηση που αναμένεται να συγκροτηθεί σύντομα στο Βελιγράδι θα μπορέσει να υπάρξει νέα εκκίνηση στις συζητήσεις για την ευρωπαϊκή προοπτική της Σερβίας, ώστε να σταλεί στο λαό της ένα θετικό και ενθαρρυντικό μήνυμα. Σε σχέση με το Σκοπιανό, η κ. Υπουργός τόνισε στην Αμερικανίδα ομόλογό της ότι η Ελλάδα έχει επιβεβαιώσει την εποικοδομητική συμμετοχή της στη διαδικασία του ΟΗΕ για την τελική ονομασίας της γειτονικής χώρας, σέβεται κατά γράμμα την ενδιάμεση συμφωνία του 1995, εργάζεται για αμοιβαία αποδεκτή λύση και στηρίζει την γειτονική χώρα με τις επενδύσεις της. Αλλά όμως, συνέχισε η Ελληνίδα ΥΠΕΞ, «η μη ανταπόκριση της άλλης πλευράς, η ακραία ρητορική της και αντιπαραγωγικές ενέργειές της δεν βοηθούν τις διμερείς σχέσεις, ούτε την Ευρω-Ατλαντική φιλοδοξία των Σκοπίων». Όσον αφορά στην εξομάλυνση των Ελληνοτουρκικών σχέσεων η κ. Μπακογιάννη είπε ότι «είναι εφικτός στόχος» και πρόσθεσε πως εργάζεται «και όσον αφορά στην Ευρωπαϊκή διάσταση του αλλά και όσον αφορά στα αμιγώς διμερή». Απόψε ο Σεβασμιώτατος και η Ελληνίδα ΥΠΕΞ παρακάθονται σε δείπνο που παραθέτει προς τιμήν του Αρχιεπισκόπου Δημητρίου, ως ηγέτη της ομογένειας στην Αμερική και με την ευκαιρία του εορτασμού της 25ης Μαρτίου, η ομογενής Σύμβουλος του Προέδρου των Ηνωμένων Πολιτειών, Τζωρτζ Μπους, κυρία Φράνσις Φράνγκος-Τάουνσεντ στο ιστορικό Μπλέαρ Χάουζ, που είναι ο επίσημος ξενώνας των προσκεκλημένων επισκεπτών του Λευκού Οίκου. Το Μπλέαρ Χάουζ βρίσκεται διαγωνίως απέναντι από την Προεδρική κατοικία και σε ορισμένα σημεία της περιοχής γύρω από αυτό έχουνε τοποθετηθεί ελληνικές σημαίες προς τιμήν των εκπροσώπων της Ελλάδας και της ομογένειας που προσκλήθηκαν στο επίσημο δείπνο. Η Παρασκευή θα αρχίσει με επίσκεψη του Αρχιεπισκόπου κ. Δημητρίου στο Εθνικό Κοιμητήριο του Άρλινγκτον, όπου και θα καταθέσει στεφάνι στο Μνημείο του Αγνώστου Στρατιώτη. Η κυρία Μπακογιάννη από την άλλη θα επιστρέψει στο Κογκρέσο για συναντήσεις με τον Πρόεδρο της Επιτροπής Διεθνών Σχέσεων της Βουλής Τόμ Λάντος και τον Πρόεδρο της Υποεπιτροπής Ευρώπης Ρόμπερτ Γουέξλερ και κατόπιν θα πάει στον Λευκό Οίκο και στο Στέητ Ντηπάρτμεντ για συναντήσεις με τον Σύμβουλο Εθνικής Ασφάλειας του Προέδρου Μπους, Στήβεν Χάντλεη και τον ΥΦΥΠΕΞ αρμόδιο για πολιτικές υποθέσεις Νίκολας Μπέρνς. Οι συζητήσεις που προβλέπονται στο πρόγραμμα της κ. Μπακογιάνη για την Παρασκευή θα συμπληρωθούν, όπως είπε η ίδια, με θέματα σαν το Κυριακό, «όπου η θέση της Ελλάδας καθώς και της Κυπριακής κυβέρνησης είναι ότι επίδιώκουμε ουσιαστική πρόοδο για μια καλά προετοιμασμένη διαδικασία, στο πλαίσιο του ΟΗΕ, στη βάση των αποφάσεων του Συμβουλίου Ασφαλείας». Η κ. Υπουργός πρόσθεσε ότι πιστεύει πως η καλά προετοιμασμένη αυτή προσπάθεια «πρέπει να γίνει μέσα στο πλαίσιο της γνωστής συμφωνίας του Προέδρου Παπαδόπουλου και του πρώην Γενικού Γραμματέα του ΟΗΕ κ. Αννάν», ενθάρρυνε να αρχίσουν οι συνομιλίες αυτές στην Κύπρο κι εξέφρασε την ελπίδα ότι θα οδηγήσουν σε «καλύτερα αποτελέσματα». Ουσιαστικά το μόνο διμερές θέμα μεταξύ Ελλάδας και Ηνωμένων Πολιτειών που, όπως λέγεται, εξετάστηκε στις συνομιλίες τις οποίες είχε την Πέμπτη η κ. Μπακογιάννη στη Ουάσιγκτον ήταν το αίτημα της Αθήνας να αρθεί η θεώρηση των διαβατηρίων για τους Έλληνες που επισκέπτονται τις Ηνωμένες Πολιτείες. Όπως είπε η ίδια, επανέλαβε στην κ. Ράης ότι «η Ελλάδα είναι μια χώρα που ανήκει στο χώρο Σέγκεν, έχει κάνει επενδύσεις στον τομέα της ασφάλειας, έχει σύγχρονα κι εξαιρετικά ασφαλή διαβατήρια, τα οποία παρέχουν όλους τους κανόνες ασφάλειας τους οποίους οι ΗΠΑ έχουνε βάλει ως κριτήριο». Για την Ελλάδα είναι θέμα ουσίας να ενταχτεί το ταχύτερο στο σχετικό πρόγραμμα ώστε, όπως χαρκατηριστικά ανέφερε η ΥΠΕΞ, «οι Έλληνες πολίτες να κυκλοφορούν χωρίς βίζα στις ΗΠΑ». Όλες οι προγραμματισμένες για την Παρασκευή επαφές του Αρχιεπισκόπου κ. Δημητρίου και της κυρίας Μπακογιάννη θα ολοκληρωθούν νωρίς το απόγευμα γιατί στις 3:00 θα αρχίσει στον Λευκό Οίκο η ειδική τελετή κατά την οποία ο Πρόεδρος Μπους θα τιμήσει την 186η επέτειο της Ελληνικής Εθνικής Ανεξαρτησίας και θα κηρύξει την 25η Μαρτίου ως Ημέρα εορτασμού στις Ηνωμένες Πολιτείες της Ελληνικής και της Αμερικανικής Δημοκρατίας. Το έγγραφο της διακήρυξης θα επιδοθεί στον Αρχιεπίσκοπο κ. Δημήτριο ο οποίος και θα μιλήσει εκ μέρους όλων στην εκδήλωση. Στην τελετή την Ελλάδα θα εκπροσωπήσει η Υπουργός κ. Μπακογιάννη η οποία αναμένεται ότι θα έχει και μία ιδιαίτερη σύντομη συνάντηση με τον Αμερικανό Πρόεδρο λίγο πριν ξεκινήσει ο εορτασμός στην αίθουσα τελετών του Λευκού Οίκου. Στους εορτασμούς για την 25η Μαρτίου στο Λευκό Οίκο και το Κογκρέσο συμμετέχουν επίσης ηγετικά στελέχη της ΑΧΕΠΑ, του Αμερικανο-ελληνικού Ινστιτούτου, του Συμβουλίου Αποδήμου Ελληνισμού και πολλών άλλων μεγάλων οργανώσεων της ομογένειας στις Ηνωμένες Πολιτείες. Την Κυριακή, ανήμερα της επετείου, η προσοχή θα μετατοπιστεί στη Βαλτιμόρη, στην Ελληνική συνοικία της οποίας και θα γίνει η καθιερωμένη μεγάλη παρέλαση για την 25η Μαρτίου των ομογενειακών συλλόγων, σωματείων, εκκλησιών, και σχολείων μιας περιοχής που εκτείνεται σε πέντε μεγάλες Αμερικανικές Πολιτείες.